作者:劉克莊
標題:沁園春
內容:安得奇材，頸系單于，首提子璋。便做些功業，勝窮措大，聚螢武子，吞鳳君章。笑殺豎儒，錯翻故紙，屈馬何曾有豔香。榆塞外，恰棗紅時候，想羽書忙。腰錢騎鶴維揚。分表事誰能預測量。嘆防身一劍，壯圖濩落，建侯萬里，老境相將。讀枕函書，寶家藏笏，免使他人笑弗堂。吾衰矣，雖尚存右臂，不解擎蒼。